Luister: Christine Barkhuizen-le Roux skryf om te weet sy is nie alleen nie | Maroela Media
Luister: Christine Barkhuizen-le Roux skryf om te weet sy is nie alleen nie
'Drieklawerblaar' is die jongste roman uit die pen van die skrywer Christine Barkhuizen-le Roux. Foto: Verskaf.
Christine Barkhuizen-le Roux sê sy sou graag by die Nederlandse skrywer Simon Carmiggelt wou kers opsteek om uit te vind hoe hy daarin geslaag het om so fyn waar te neem en dit dan in sy skryfwerk weer te gee. Tog sou sommige lesers reken Barkhuizen-le Roux slaag reeds hierin met haar eie skryfwerk.
Twee van haar boeke, Padmaker (2010) en Getuie (2012), is as boekvoorlesings op RSG uitgesaai en pas weer uitgegee en haar jongste boek, Drieklawerblaar, is vroeër die maand bekendgestel.
Barkhuizen-le Roux sê sy het nie die storie agter Drieklawerblaar gaan soek nie, dit is vir haar aangebied. Dié verhaal het in haar hande 'n meesleurende roman geword oor familie, grond en die ystergreep wat die verlede op 'n mens kan hê.
Sy verweef die verhale van drie hoofkarakters: Kate Jooste, 'n afgetrede verpleegster wat deur skuld gedryf word. Tinneke le Grange is 'n gastehuiseienaar en weduwee en sy loop met eie verwyte. Abel Marais is 'n koppige, moeilike man, 'n wildboer in die Klein-Karoo – 'n man met 'n missie.
Drieklawerblaar vertel die verhaal van 'n plaas wat verloor word en mense se verwyte, kyk na familiegeskiedenis en raak so 'n bietjie aan die geskiedenis van die Ierse weeskinders van die aartappelhongersnood. Die boek bevat ook 'n tikkie misterie van die Klein-Karoo se bygelowe.
Esté Meyer Jansen het met Christine Barkhuizen-le Roux gesels oor haar jongste boek. Luister na die onderhoud boaan hierdie berig.
Barkhuizen-le Roux se roman Drieklawerblaar kan direk by NB Uitgewers bestel word.
Klein Karoo roman RSG Skrywer
Luister: Liefde oorwin álles, sê 'Vir die Voëls'
Luister: Elizma Theron reik 7de album uit: 'Alles is genade'
Nie te 'n slegte boek nie. Jammer sy praat van 'n onegte kind in plaas van 'n buite egtelike kind. In die boek.Weet ook nie waarom sy Ruben Riffel as die gaste plaas se sjef wou sien nie. Haar boek Getuie was beter.